Монтедземоло: В един момент на Фелипе му дойде до гуша | auto motor und sport
Монтедземоло: В един момент на Фелипе му дойде до гуша
Борислав Петров 15.12.2010 11:19
Фелипе Маса бе критикуван открито от президента на Ferrari Лука ди Монтедземоло за слабото си представяне през изминалия сезон.
Бразилецът, който през 2008 г. бе основен претендент на Люис Хамилтън за световната титла, не можа да спечели нито един полпозишън и победа през този сезон и трябваше да се задоволи със скромните за амбициите на отбора пет подиума и 144 точки в крайното класиране, със 108 по-малко от съотборника си Фернандо Алонсо. Това е и причината Монтедземоло да не е доволен от своя пилот.
„В един момент от сезона на Фелипе му дойде до гуша и сякаш не караше той, а неговият брат“, коментира президентът на Ferrari пред италианските медии тази седмица. „Фелипе заслужава седем минус, а на Алонсо, в първия му сезон във Ferrai, давам 9 и половина. За съжаление той не успя да спечели.“
Междувременно Монтедземоло отново отрече слуховете, че планира да се оттегли от позицията си в италианската компания. „Оставете ме да работя, щастлив съм, че имаме много ангажименти тук във Ferrari, все повече и повече.“
Президентът на Ferrari не пропусна и възможността да критикува за пореден път ФИА относно новите отбори и забраната за тестове.
„Малките отбори ли? Ако трябва да съм честен, според мен е много по-добре да имаме възможност за трети болид, отколкото да гледаме автомобили, които ще изостават дори и в GP2“, категоричен е Монтедземоло. „Това е идея, за която ще натискаме здраво в бъдеще.“
Що се отнася до забраната за тестове по време на сезона, 63-годишният италианец е на мнение, че „трябва да премахнат това абсурдно правило. Формула 1 е единственият спорт, при който няма възможност за тренировка. Все едно да искате от Реал Мадрид, Милан или Интер да играят без бутони при дъжд или пък да забранят загрявката преди мач от Шампионската лига.“